Die Krisant (Chrysanthemum morifolium) is 'n huisplant, dit wil sê potplant, wat waarskynlik afkomstig is vanaf China en is gewild vir sy blomme. Die plant in sy dwergvorm is meerjarig maar as 'n huisplant is hulle eenjarig. Dit kan ook in 'n tuin aangeplant word maar dan groei hulle tot volle grootte. Die plant blom vanaf die herfs tot die winter wanneer daar minder daglig is. Die plant sal oorleef in kamertemparatuur solank dit nie laer as 7 °C daal nie. Die plant kan voortgeplant word deur middel van steggies. Die krisant of winteraster, soms ook bekend as die aprilblom, behoort tot die genus Crysanthemum en die familie Compositae. Die someraster (genus Crysanthemum) is inheems in China, en die krisant of winteraster is die nasionale blom van Japan. Europa en Australië was die eerste lande wat krisante ingevoer het, en deur kruisings is 'n groot verskeidenheid nuwe soorte gekweek en later bemark. Deesdae voer baie lande veredelde krisantkultivars uit Japan in en Nederland en die VSA is die vernaamste verskaffers van krisantvoorrade aan Suid-Afrika.